[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 11.10.2010

COM(2010) 570 τελικό

2008/0002 (COD)

ΓΝΩΜΗ ΤΗΣ ΕΠΙΤΡΟΠΗΣ δυνάμει του άρθρου 294, παράγραφος 7, στοιχείο γ) της συνθήκης για τη λειτουργία της Ευρωπαϊκής Ένωσης, επί των τροπολογιών του Ευρωπαϊκού Κοινοβουλίου στην θέση του Συμβουλίου σχετικά με την πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τα νέα τρόφιμα, ο οποίος τροποποιεί τον κανονισμό (ΕΚ) αριθ. 1331/2008 και καταργεί τον κανονισμό (ΕΚ) αριθ. 258/97 και τον κανονισμό (ΕΚ) αριθ. 1852/2001 της Επιτροπής

2008/0002 (COD)

ΓΝΩΜΗ ΤΗΣ ΕΠΙΤΡΟΠΗΣ δυνάμει του άρθρου 294, παράγραφος 7, στοιχείο γ) της συνθήκης για τη λειτουργία της Ευρωπαϊκής Ένωσης, επί των τροπολογιών του Ευρωπαϊκού Κοινοβουλίου στην θέση του Συμβουλίου σχετικά με την πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τα νέα τρόφιμα, ο οποίος τροποποιεί τον κανονισμό (ΕΚ) αριθ. 1331/2008 και καταργεί τον κανονισμό (ΕΚ) αριθ. 258/97 και τον κανονισμό (ΕΚ) αριθ. 1852/2001 της Επιτροπής

1. Εισαγωγή

Το άρθρο 294 παράγραφος 7 στοιχείο γ) της συνθήκης για τη λειτουργία της Ευρωπαϊκής Ένωσης προβλέπει ότι η Επιτροπή γνωμοδοτεί για τις τροπολογίες τις οποίες προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή διατυπώνει κατωτέρω τη γνώμη της επί των 104 τροπολογιών που πρότεινε το Κοινοβούλιο.

2. Ιστορικό

Ημερομηνία διαβίβασης της πρότασης στο Κοινοβούλιο και στο Συμβούλιο: 14 Ιανουαρίου 2008

΄Εγγρ. COM(2007) 872 τελικό - 2008/0002 (COD)

Ημερομηνία της γνωμοδότησης της Ευρωπαϊκής Οικονομικής και Κοινωνικής Επιτροπής: 29 Μαΐου 2008

Ημερομηνία γνωμοδότησης του Κοινοβουλίου σε πρώτη ανάγνωση: 25 Μαρτίου 2009

Ημερομηνία διαβίβασης της τροποποιημένης πρότασης στο Κοινοβούλιο και στο Συμβούλιο: δεν υπάρχει

Ημερομηνία της πολιτικής συμφωνίας σχετικά με τη θέση του Συμβουλίου: 22 Ιουνίου 2009

Ημερομηνία επίσημης έκδοσης της θέσης του Συμβουλίου: 11 Μαρτίου 2010

Ημερομηνία γνωμοδότησης του Ευρωπαϊκού Κοινοβουλίου σε δεύτερη ανάγνωση: 7 Ιουλίου 2010

Ημερομηνία διαβίβασης της γνώμης του Κοινοβουλίου σε δεύτερη ανάγνωση: 9 Αυγούστου 2010

3. Αντικείμενο της πρότασης

Η έγκριση και η χρήση νέων τροφίμων ρυθμίζονται σε επίπεδο ΕΕ από το 1997, με την έκδοση του κανονισμού (ΕΚ) αριθ. 258/97 του Συμβουλίου. Σκοπός του σχεδίου κανονισμού είναι η επικαιροποίηση και η αποσαφήνιση του κανονιστικού πλαισίου που διέπει την έγκριση και τη διάθεση νέων τροφίμων στην αγορά, εξασφαλίζοντας παράλληλα την ασφάλεια των τροφίμων, την προστασία της δημόσιας υγείας και των συμφερόντων των καταναλωτών και τη λειτουργία της εσωτερικής αγοράς. Το σχέδιο κανονισμού καταργεί τον κανονισμό (ΕΚ) αριθ. 258/97 και τον κανονισμό (ΕΚ) αριθ. 1852/2001 της Επιτροπής.

Η παρούσα πρόταση στοχεύει να βελτιώσει και να οργανώσει συγκεντρωτικά, σε επίπεδο Ένωσης, τη διαδικασία έγκρισης που προβλέπεται από τον κανονισμό (ΕΚ) αριθ. 1331/2008, ο οποίος θεσπίζει ενιαία διαδικασία έγκρισης. Η πρόταση προβλέπει ειδική διαδικασία έγκρισης για τα παραδοσιακά τρόφιμα από τρίτες χώρες και αποσαφηνίζει τον ορισμό των νέων τροφίμων, λαμβάνοντας υπόψη τις νέες τεχνολογίες που έχουν αντίκτυπο στα τρόφιμα.

Η ισχύουσα διαδικασία για επέκταση της χρήσης καταργείται και οι εγκρίσεις που αφορούν συγκεκριμένους αιτούντες αντικαθίστανται από γενικές αποφάσεις έγκρισης, εκτός από την περίπτωση κατά την οποία χορηγείται προστασία δεδομένων για καινοτόμα τρόφιμα.

Η πρόταση επιβεβαιώνει επίσης το «status quo» των τροφίμων που παράγονται από ζώα προερχόμενα από μη συμβατικές τεχνικές αναπαραγωγής (π.χ. κλώνους), με τη ρητή απαίτηση άδειας πριν από τη διάθεση στην αγορά, ενώ τα τρόφιμα που παράγονται από ζώα προερχόμενα από συμβατικές μεθόδους εκτροφής (π.χ. απογόνους των κλώνων) δεν θεωρούνται νέα.

4. Γνώμη της Επιτροπής επί των τροπολογίών του Ευρωπαϊκού Κοινοβουλίου

4.1. Σύνοψη της γνώμης της Επιτροπής

Το Κοινοβούλιο ενέκρινε 104 τροπολογίες στη θέση του Συμβουλίου. Η Επιτροπή μπορεί να δεχτεί 34 τροπολογίες, είτε εξ ολοκλήρου είτε εν μέρει.

Η Επιτροπή μπορεί να δεχτεί 16 τροπολογίες ως έχουν (αριθ. 3, 8, 12, 17, 27, 44, 56, 57, 75 90, 91, 93, 99, 111, 114, 117) και 18 τροπολογίες εν μέρει ή με την επιφύλαξη αναδιατύπωσης (αριθ. 1, 16, 26, 34, 35, 45, 47, 49, 50, 52, 82, 94, 95, 96, 97, 106, 109, 110).

Η Επιτροπή δεν μπορεί να υποστηρίξει 70 τροπολογίες (αριθ. 2, 4, 5, 6, 9, 10, 11, 13, 14, 15, 20, 21, 22, 23, 25, 28, 29, 30, 32, 33, 37, 39, 40, 41, 42, 43, 46, 51, 53, 54, 55, 58, 59, 61, 62, 63, 64, 65, 66, 67, 68, 69, 70, 71, 72, 74, 77, 78, 80, 81, 84, 85, 87, 88, 89, 92, 98, 100, 101, 102, 103, 104, 105, 107, 108, 113, 115, 116, 118, 120).

4.2. Τροπολογίες που έγιναν δεκτές από την Επιτροπή

4.2.1 Nανοτεχνολογίες

Η Επιτροπή υποστηρίζει την αρχή ενός κανονιστικού ορισμού των «τεχνολογικά επεξεργασμένων νανοϋλικών» με σκοπό να διευκρινιστεί για ποια προϊόντα απαιτείται έγκριση πριν από τη διάθεση στην αγορά σύμφωνα με τον κανονισμό για τα νέα τρόφιμα (τροπολογία 16). Ο εν λόγω ορισμός, που βασίζεται σε επιστημονικά δεδομένα, πρέπει να είναι εκτελεστός από τους υπεύθυνους επιχειρήσεων τροφίμων και τις αρχές ελέγχου των κρατών μελών.

Εάν προκύψουν νέα επιστημονικά δεδομένα σχετικά με τα στοιχεία που πρέπει να ληφθούν υπόψη στο σχέδιο ορισμού πριν από την τελική έγκριση του κειμένου, η Επιτροπή θα υποβάλει στους συννομοθέτες τις κατάλληλες αλλαγές που θα πρέπει να επέλθουν στον εν λόγω ορισμό.

Η Επιτροπή συμφωνεί με την ανάγκη να προσαρμοστεί ο κανονιστικός ορισμός των «τεχνολογικά επεξεργασμένων νανοϋλικών» στην επιστημονική πρόοδο και στις διεθνείς εξελίξεις μέσω κατ’ εξουσιοδότηση πράξεων (τροπολογίες 34 και 49).

Όσον αφορά την επισήμανση των νανοϋλικών στα τρόφιμα, η Επιτροπή μπορεί να δεχθεί την αρχή μιας υποχρεωτικής και συστηματικής επισήμανσης όλων των τροφίμων και συστατικών τροφίμων που περιέχουν νανοϋλικά (τροπολογία 75). Αυτή η απαίτηση επισήμανσης θα εφαρμόζεται στο επίπεδο του καταλόγου συστατικών και σε όλα τα συστατικά τροφίμων που περιέχουν τεχνολογικά επεξεργασμένα νανοϋλικά τα οποία καλύπτονται από τον ανωτέρω αναφερόμενο ορισμό.

Η Επιτροπή θεωρεί ότι η απαίτηση επισήμανσης θα πρέπει κατά προτίμηση να διατυπωθεί εντός του πλαισίου της πρότασης κανονισμού του Ευρωπαϊκού Κοινοβουλίου και του Συμβουλίου σχετικά με την παροχή πληροφοριών για τα τρόφιμα στους καταναλωτές, ώστε να εξασφαλιστεί μια συνεπής προσέγγιση της επισήμανσης των τεχνολογικά επεξεργασμένων νανοϋλικών σε όλα τα τρόφιμα.

4.2.2 Αρχή της προφύλαξης, προστασία των ζώων, περιβαλλοντικές και δεοντολογικές πτυχές

Ο πρωταρχικός στόχος του κανονισμού για τα νέα τρόφιμα είναι να εξασφαλιστεί η ασφάλεια των τροφίμων με μια συστηματική εκ μέρους της ΕΕ αξιολόγηση του κινδύνου και με τη διαδικασία χορήγησης άδειας πριν από τη διάθεση στην αγορά, καθώς και η ελεύθερη κυκλοφορία των αγαθών εντός της ΕΕ.

Ωστόσο, η Επιτροπή υποστηρίζει τη συμπερίληψη, κατά περίπτωση, των στόχων που συνδέονται με την προστασία της υγείας των ζώων, την καλή διαβίωση των ζώων, το περιβάλλον και την προστασία του καταναλωτή (τροπολογίες 1, 3 και 35).

4.2.3 Παραδοσιακά τρόφιμα από τρίτες χώρες

Η Επιτροπή μπορεί να συμφωνήσει με την απαίτηση για περίοδο 25 ετών κατανάλωσης σε τρίτες χώρες προς απόδειξη του ιστορικού ασφαλούς χρήσης των παραδοσιακών τροφίμων από τρίτες χώρες (τροπολογία 47). Εκτός αυτού, είναι επίσης αναγκαίο να υποβάλλονται τα σχετικά στοιχεία που απαιτούνται για τη διαπίστωση της ασφάλειας των εν λόγω τροφίμων.

4.2.4 Διενέργεια δοκιμών σε ζώα

Η Επιτροπή συμφωνεί ότι η επανάληψη δοκιμών σε σπονδυλωτά ζώα θα πρέπει να αποφεύγεται όσο το δυνατόν περισσότερο. Ως εκ τούτου, θα μπορεί να παρέχεται σε έναν αιτούντα η δυνατότητα να αναφέρεται στα αποτελέσματα των μελετών σχετικά με δοκιμές σε ζώα που πραγματοποιήθηκαν από προηγούμενο αιτούντα έναντι οικονομικής αντιστάθμισης, ακόμη και στην περίπτωση που έχει χορηγηθεί προστασία των δεδομένων. Εντούτοις, η δυνατότητα αυτή δεν συνεπάγεται υποχρέωση του προηγούμενου αιτούντος να επιτρέπει την πρόσβαση στα δεδομένα του σε όλες τις περιπτώσεις. Συνεπώς η τροπολογία 99 μπορεί να γίνει δεκτή υπό την προϋπόθεση αναδιατύπωσης για να διευκρινιστεί αυτή η πτυχή.

4.2.5 Προσαρμογή στη συνθήκη της Λισαβόνας

Όσον αφορά την προσαρμογή του ορισμού των «τεχνολογικά επεξεργασμένων νανοϋλικών» στην επιστημονική και τεχνική πρόοδο και στους ορισμούς που έχουν συμφωνηθεί σε διεθνές επίπεδο, η Επιτροπή θεωρεί ότι η προσφυγή στη «συνήθη νομοθετική διαδικασία» για την αναθεώρησή του θα εμπόδιζε τον ορισμό αυτό να εκφράζει τη βέλτιστη κατάσταση προόδου της επιστήμης και μπορεί να συμφωνήσει για την αναθεώρησή του μέσω κατ’ εξουσιοδότηση πράξεων (τροπολογία 49).

Όσον αφορά τις λεπτομέρειες για την εξουσιοδότηση ή την ανάκληση της εξουσιοδότησης της Επιτροπής να εκδίδει κατ’ εξουσιοδότηση πράξεις και να προβάλλει ενστάσεις κατά κατ’ εξουσιοδότηση πράξεων, η Επιτροπή μπορεί να υποστηρίξει τις τροπολογίες του ΕΚ (τροπολογία 109 όσον αφορά τη διάρκεια της εξουσιοδότησης, τροπολογία 110 όσον αφορά τις λεπτομέρειες ανάκλησης της εξουσιοδότησης και τροπολογία 111 όσον αφορά τις λεπτομέρειες για την προβολή ενστάσεων κατά των κατ’ εξουσιοδότηση πράξεων).

4.3. Τροπολογίες που απορρίφθηκαν από την Επιτροπή

4.3.1. Κλωνοποίηση

Το ΕΚ ζητά νομοθετική πρόταση για την απαγόρευση των τροφίμων που προέρχονται από κλώνους ή απογόνους τους όλων των γενεών, εντός 6 μηνών από την έναρξη της ισχύος του κανονισμού (τροπολογία 5). Το ΕΚ ζητά επίσης την αναστολή της διάθεσης των προϊόντων αυτών στην αγορά μέχρι την έγκριση της πρότασης (τροπολογία 14) και μια έκθεση στην οποία να εξετάζονται όλες οι πτυχές της κλωνοποίησης εντός 3,5 ετών από την έναρξη της ισχύος του κανονισμού για τα νέα τρόφιμα, συνοδευόμενη, εφόσον είναι απαραίτητο, από νομοθετική πρόταση (τροπολογία 113).

Μετά από εκτεταμένες συζητήσεις τόσο σε επίπεδο ΕΚ όσο και Συμβουλίου, η Επιτροπή θεωρεί ότι ο κανονισμός για τα νέα τρόφιμα δεν είναι το κατάλληλο νομικό πλαίσιο για τη γενική ρύθμιση του θέματος της κλωνοποίησης στην παραγωγή τροφίμων. Ειδικότερα, η παραγωγή και η εμπορία προϊόντων εκτός των τροφίμων (αναπαραγωγική υλικά) δεν είναι δυνατόν να καλύπτονται από τον κανονισμό για τα νέα τρόφιμα, ο οποίος αφορά αποκλειστικά την αδειοδότηση πριν από τη διάθεση των προϊόντων διατροφής στην αγορά.

Η Επιτροπή θα εγκρίνει, έως τα μέσα Νοεμβρίου το αργότερο, έκθεση σχετικά με όλες τις πτυχές της χρήσης της τεχνικής της κλωνοποίησης για την παραγωγή τροφίμων. Η εν λόγω έκθεση θα χρησιμεύσει ως βάση για περαιτέρω συζητήσεις σχετικά με το θέμα αυτό μεταξύ των θεσμικών οργάνων της ΕΕ. Η Επιτροπή είναι πρόθυμη να καταλήξει σε συναίνεση και εξετάζει τις επιλογές για ένα μελλοντικό νομικό πλαίσιο.

4.3.2. Nανοτεχνολογίες

Η Επιτροπή δεν συμφωνεί με την άποψη του ΕΚ ότι η γενική μεθοδολογία που χρησιμοποιείται για την αξιολόγηση των κινδύνων για τα τρόφιμα δεν θα μπορούσε να εφαρμόζεται για την αξιολόγηση των κινδύνων από τα νανοϋλικά στα τρόφιμα (τροπολογία 6) και ότι, μέχρις ότου αναπτυχθούν ειδικές μέθοδοι δοκιμών, τα τρόφιμα που περιέχουν νανοϋλικά δεν πρέπει να διατίθενται στην αγορά της ΕΕ (τροπολογία 120).

Συμφωνώντας με τη γνώμη της ΕΑΑΤ της 10ης Φεβρουαρίου 2010, η Επιτροπή αναγνωρίζει ότι πρέπει να αναπτυχθούν επιπλέον δοκιμές ασφαλείας και εργαλεία ελέγχου, αλλά ότι η μεθοδολογία που χρησιμοποιείται για την αξιολόγηση των κινδύνων για τα τρόφιμα εξακολουθεί να ισχύει (τροπολογίες 6, 10, 13 και 23). Ως εκ τούτου οι τροπολογίες 6, 10, 13, 23 και 120 δεν μπορούν να γίνουν δεκτές.

Η Επιτροπή έχει δεσμευτεί να εγκρίνει μόνο τη διάθεση στην αγορά τροφίμων που περιέχουν εκείνα τα νανοϋλικά για τα οποία έχει αποδειχθεί ότι η χρήση τους στα τρόφιμα είναι ασφαλής.

4.3.3. Παραδοσιακά τρόφιμα από τρίτες χώρες

Η Επιτροπή θεωρεί ότι τα παραδοσιακά τρόφιμα από τρίτες χώρες θα πρέπει να περιλαμβάνουν τρόφιμα που προέρχονται από την πρωτογενή παραγωγή, συμπεριλαμβανομένων ορισμένων μεταποιημένων τροφίμων υπό τον όρο ότι δεν έχουν υποβληθεί σε εκτεταμένες ή καινοτόμους διαδικασίες μεταποίησης τροφίμων, και δεν είναι υπέρ του περιορισμού σε «φυσικά μη μεταποιημένα με τεχνολογικές μεθόδους νέα τρόφιμα» (τροπολογία 47 - μερική απόρριψη).

Η Επιτροπή συμφώνησε όσον αφορά μια συστηματική αξιολόγηση του κινδύνου από την ΕΑΑΤ ακολουθούμενη από αδειοδότηση σε επίπεδο ΕΕ με συντομότερες προθεσμίες, όπως καθορίζεται στη θέση του Συμβουλίου.

Όμως, καθώς η τροπολογία 81 αναφέρεται στη διαδικασία κοινοποίησης που προβλέπεται από την αρχική πρόταση της Επιτροπής και θα διευκολύνει το εμπόριο των παραδοσιακών τροφίμων από τρίτες χώρες, χωρίς να υπονομεύεται η ασφάλεια των τροφίμων, η Επιτροπή θεωρεί ότι θα ήταν σκόπιμο να επανεισαχθεί η έννοια της διαδικασίας κοινοποίησης.

4.3.4. Προστασία δεδομένων

Η Επιτροπή θεωρεί ότι, σε δεόντως δικαιολογημένες περιπτώσεις που αφορούν πραγματικά καινοτόμα προϊόντα για τα οποία έχει χορηγηθεί προστασία, αυτά τα νέα τρόφιμα θα μπορούσαν να τυγχάνουν ατομικής αδειοδότησης και 5ετούς περιόδου αποκλειστικότητας στην αγορά της ΕΕ.

Δεδομένου ότι μόνο γενικές άδειες χορηγούνται βάσει του άρθρου 7 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων, η διαδικασία έγκρισης με τήρηση της αρχής της προστασίας των δεδομένων παρεκκλίνει σαφώς από την ενιαία διαδικασία έγκρισης και πρέπει επομένως να διατηρηθεί στον κανονισμό για τα νέα τρόφιμα, πράγμα το οποίο συνεπάγεται ότι οι τροπολογίες 100, 101 και 102 δεν μπορούν να γίνουν δεκτές.

Ο συγχρονισμός των περιόδων προστασίας των δεδομένων που μπορούν να χορηγούνται τόσο βάσει του κανονισμού για τα νέα τρόφιμα όσο και βάσει του κανονισμού (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου σχετικά με τους ισχυρισμούς διατροφής και υγείας που διατυπώνονται στα τρόφιμα, θα καταστήσει περισσότερο συμφέρουσα τη διάθεση των εν λόγω προϊόντων στην αγορά.

Ωστόσο, καθώς τα στοιχεία που πρέπει να αξιολογηθούν σύμφωνα με τους δύο αυτούς κανονισμούς είναι εντελώς διαφορετικής φύσης και πρέπει να εξετάζονται από διαφορετικές επιτροπές της ΕΑΑΤ, δεν μπορεί να εξασφαλιστεί στην πράξη η αντιστοίχιση των περιόδων προστασίας των δεδομένων και κατά συνέπεια δεν μπορούν να γίνουν δεκτές οι τροπολογίες 28 και 103.

4.3.5. Προσαρμογή στη συνθήκη της Λισαβόνας

Πρέπει να διατηρηθεί η δυνατότητα έγκρισης περαιτέρω κριτηρίων για την αποσαφήνιση των ορισμών που διατυπώνονται στο άρθρο 3 παράγραφος 2 στοιχείο α) σημεία i) έως iv) σχετικά με τις υποκατηγορίες νέων τροφίμων και στα στοιχεία δ) και ε) σχετικά με τα παραδοσιακά τρόφιμα από τρίτες χώρες. Η κατάργησή της θα συνεπάγεται αναδρομή στη «συνήθη νομοθετική διαδικασία» (τροπολογία 33). Η Επιτροπή θεωρεί ότι ο καθορισμός των κριτηρίων αυτών είναι μέτρο που αποσκοπεί στη συμπλήρωση μη ουσιωδών στοιχείων του κανονισμού και, συνεπώς, θα πρέπει να γίνεται μέσω κατ’ εξουσιοδότηση πράξεων.

Ωστόσο, η Επιτροπή δέχεται την προσαρμογή των ακόλουθων μέτρων μέσω εκτελεστικών πράξεων:

- διαδικασία χαρακτηρισμού ενός τροφίμου ως νέου τροφίμου (άρθρο 4 παράγραφος 4)·

- αποφάσεις σχετικά με το εάν ένας τύπος τροφίμων εμπίπτει στο πεδίο εφαρμογής (άρθρο 5)·

- επικαιροποίηση του καταλόγου παραδοσιακών τροφίμων από τρίτες χώρες και υιοθέτηση λεπτομερών κανόνων για την εφαρμογή της διαδικασίας για τα παραδοσιακά τρόφιμα από τρίτες χώρες στο άρθρο 11 παράγραφοι 5 και 7·

- έκδοση εκτελεστικών μέτρων για να εξασφαλιστεί η πληροφόρηση του κοινού (άρθρο 17)·

- επικαιροποίηση του ενωσιακού καταλόγου σε περίπτωση προστασίας δεδομένων πριν από τη λήξη της πενταετούς περιόδου προστασίας δεδομένων που προβλέπεται στο άρθρο 16 παράγραφος 5·

- έκδοση μεταβατικών μέτρων για τις εκκρεμείς αιτήσεις στο άρθρο 27 παράγραφος 2·

- επικαιροποίηση του ενωσιακού καταλόγου εγκεκριμένων νέων τροφίμων στο άρθρο 28 παράγραφος 8.

Επομένως οι τροπολογίες 32, 34, 54, 55, 70, 81 100, 101 102, 104, 108, 115 και 118 δεν μπορούν να γίνουν δεκτές.

4.3.5. Άλλα θέματα

Διάφορες τροπολογίες σχετικά με άλλα θέματα (όπως οι διαδικασίες που εφαρμόζονται για τον προσδιορισμό του καθεστώτος ενός τροφίμου, η σύσταση καταλόγων εγκεκριμένων νέων τροφίμων της ΕΕ, οι κανόνες για τη μεταβατική περίοδο ή την επικαιροποίηση του κανονισμού αριθ. 1331/2008 σχετικά με την ενιαία διαδικασία έγκρισης) δεν επιφέρουν περαιτέρω βελτιώσεις στο κείμενο και πρέπει επομένως να απορριφθούν.